Lægemangel inden for kirurgien på Regionshospital Nordjylland i Thisted kan føre til, at hospitalet indfører en midlertidig begrænsning af de kirurgiske aktiviteter i Thisted.  Det skriver Region Nordjylland i en pressemeddelelse. Det kan ske i løbet af juni, hvis der inden ikke er mulighed for at sikre en fuld kirurgisk vagtdækning. Det oplyser hospitalsdirektør Henrik Larsen torsdag morgen i et personalemøde for det samlede personale på hospitalet i Thisted. - Vi er rigtig ærgerlige over den situation, vi står i. Men der er for få kirurgiske læger, og det rammer ekstra hårdt i yderområder. I Thisted rammer det os på den måde, at vi måske i løbet af juni ikke har andre muligheder end at begrænse de kirurgiske aktiviteter i Thisted midlertidigt. Men vi kæmper selvfølgelig for at få de nødvendige læger til, så vi kan holde funktionerne i gang så længe som muligt – og helst kan undgå at lave begrænsninger, siger hospitalsdirektør Henrik Larsen. Hospitalsdirektøren understreger, at hospitalet og Region Nordjylland sammen har kæmpet for at tiltrække de kirurgiske læger, der kunne sikre at funktionerne i Thisted, men at det hidtil har været forgæves. - Vi finder det nødvendigt allerede nu at diskutere en eventuel begrænsning af aktiviteten, så disse overvejelser er på plads inden sommerferien banker på døren. Under alle omstændigheder står hospitalet i Thisted i en skrøbelig situation, når en krumtap i det samlede akutte beredskab stort set er bemandet med vikarer og korttidsansættelser over den kommende tid, siger hospitalsdirektør Henrik Larsen. Den midlertidige model vil i givet fald fungere, indtil der er fundet en varig løsning på udfordringerne med lægemanglen i kirurgien i Thisted. Samtidig har Region Nordjylland og regionens hospitaler sat gang i arbejdet med at sikre en fremadrettet løsning for kirurgien i Thisted. Der afdækkes forskellige driftsscenarier samt vurderes afledte konsekvenser for den samlede drift på matriklen. Det forventes, at politikerne i Regionsrådet inden sommerferien vil få forelagt en handleplan for en varig løsning af problemerne med lægemangel i kirurgien i Thisted, og Regionsrådet vil løbende blive holdt orienteret om sagen. Hospitalet har samtidig orienteret kommuner, praktiserende læger og andre samarbejdsparter om muligheden for at der indføres midlertidig begrænsning af aktiviteterne i Thisted.

Opsummering:
Der er hårdt brug for kirurger på Regionshospital Nordjylland i Thisted. Manglen betyder, at hospitalet kan komme til at skulle lukke afdelingen for akut kirurgi midlertidigt.